Document ID: /roh_data/filtered/fineweb-2-filterrobots_roh.jsonl.gz/32391

Naziunal/Internaziunal - La naziunala da ballape Svizra cun in pensum schliabel
Il pli ferm adversari da la Svizra per sa qualifitgar per il campiunadi mundial da ballape 2018 en Russia è probabel il Portugal. Sonda saira è vegnì tratg la sort a St. Petersburg. Dasper il Portugal spetgan l'Ungaria, la Lettonia, l'Andorra ed ils Feroais sin l'equipa naziunala Svizra.
Las partidas da qualificaziun èn tranter il settember 2016 e l'october 2017. Il davos gieu che la Svizra ha dà cunter il Portugal è stà il 2008 al campiunadi europeic. Là aveva la Svizra gudagnà cun 2:0. Cunter l'Ungaria ha la Svizra betg giugà ils ultims 13 onns. Il 2002 aveva la Svizra gudagnà cun 2:1 in gieu d'amicizia. L'Andorra è anc mai stada l'adversari da l'equipa Svizra e cunter ils Feroais ha la Svizra gudagnà tut ils quatter inscunters.